OBH 1973/1996.
Az állampolgári jogok országgyűlési biztosának jelentése
Ügyintéző: dr. Somosi György

Az eljárás megindítása

B. Z. Miskolci lakos panasszal fordult az állampolgári jogok országgyűlési biztosához. Sérelmezi, hogy Miskolc, Martin-telepen a gáz-, szennyvíz- és csatornázási munkálatok a határidők többszöri módosítása miatt elhúzódnak. Beadványában arról is tájékoztat, hogy az Önkormányzat 1995-re szilárd útburkolatot ígért, melynek megépítésére azonban nem került sor, ezért a Martin-telep lakói továbbra is rendkívül rossz minőségű utakon kénytelenek közlekedni.
A vizsgálat megindításával egyidejűleg megkerestem Miskolc Megyei Jogú Város polgármesterét, tekintettel arra, hogy a rendelkezésemre álló információk alapján az alkotmányos visszásságot kizárni nem lehetett.
Megkeresésemben tájékoztatást kértem a panaszbeadványban foglaltakkal kapcsolatos álláspontjáról.

A megállapított tényállás

Martin-telep gázellátása érdekében teljes egészében önkormányzati finanszírozással megépült a Babits Mihály u-i nyomásszabályozó és a Kisfaludy u. közötti 1778 fm gerincvezeték 5.435 eFt bekerülési költséggel. Önkormányzati részvállalással és az érintett lakosság pénzeszközeinek bevonásával önerős formában a Martin-telepen megépült 13.988 fm gázvezeték 960 db lecsatlakozással 12.320 eFt-ért. A Martin-telep gázellátására az önkormányzat összesen 17.755 eFt-ot költött. A kivitelezés 1993-ban indult és 1994-ben fejeződött be, a szerződéses határidő módosítására nem került sor.
Martin-telep és Szirma városrész szennyvízcsatornázásának tervezett bruttó összköltsége 375.000 eFt. A Martin-telepen megépített 31.500 fm gravitációs csatorna és 1.100 fm nyomóvezeték, valamint 2 db szennyvízátemelő költsége 117.000 eFt. A szennyvízcsatorna építése 1993-ban indult és a szerződés szerinti határidőre - 1995. végére - befejeződött. 1996. évre néhány utcában a nyomvonalas úthelyreállítás húzódott át, melyet télen nem lehetett elvégezni.
Az útépítéssel kapcsolatban polgármester úr arról tájékoztatott, hogy 1995-ben kiépítették a Berettyó utcát, mely 170 fm hosszúságú "zsák" utca, 3.431 eFt összegben. 2.550 eFt összköltséggel elkészítették további 5 utca kiviteli tervét. Megkezdődött a Bornemissza u. alá kerülő csapadékfőgyűjtő csatorna kiépítése, ezzel egyidejűleg folyamatban van a Tisza utcai csapadék főgyűjtő építése a Balaton utcáig, illetve onnan tovább a Vezér-árokig. A Városüzemeltetési Osztály útburkolat felújítására és járdalapos útépítésre 1994-95. évben 26.955 eFt-ot fordított, az 1996-ban elvégzett Forgách u-i aszfaltszőnyegezés 9.100 eFt-ba került.
A Martin-telep déli részén 25 utca vár kiépítésre mintegy 6.7 km hosszúságban, mely megközelítőleg 400 millió Ft-ot igényelne. Polgármester úr arról is tájékoztatott, hogy Miskolc jelenleg több, mint 200db olyan úttal rendelkezik, amelynek hiányzik a szilárd burkolata és csapadékvíz elvezetése.
Az ügy jogszabályi háttere

A helyi önkormányzatokról szóló 1990. évi LXV. törvény 8. § (1) bekezdése kimondja, hogy a települési önkormányzat feladata a helyi közszolgáltatások körében különösen: a településfejlesztés, a településrendezés, a vízrendezés és a csapadékvíz-elvezetés, a csatornázás, a helyi közutak fenntartása....
A (2) bekezdés így szól: " Az (1) bekezdésben foglalt feladatokban a települési önkormányzat maga határozza meg - a lakosság igényei alapján, anyagi lehetőségeitől függően -, mely feladatokat milyen mértékben és módon lát el. "
A (4) bekezdés szerint a települési önkormányzat köteles gondoskodni a helyi közutak fenntartásáról.
Fenti törvény 77. § (1) bekezdése kimondja, hogy az önkormányzat költségvetési bevételeivel, kiadásaival önállóan gazdálkodik.
Az 1990. évi LXV. törvény 92. § (1) bekezdése alapján a helyi önkormányzatok gazdálkodását az Állami Számvevőszék ellenőrzi.

Az érintett alkotmányos jogok

A Magyar Alkotmány 18. §-a: " A Magyar Köztársaság elismeri és érvényesíti mindenki jogát az egészséges környezethez. "
A Magyar Alkotmány 70/D. § (1) bekezdése: " A Magyar Köztársaság területén élőknek joguk van a lehető legmagasabb szintű testi és lelki egészséghez. "
A 70/D. § (2) bekezdése kimondja: " Ezt a jogot a Magyar Köztársaság... az épített és a természetes környezet védelmével valósítja meg. "

A vizsgálat megállapításai

A Martin-telepre történt ráfordítások a következőkből tevődnek össze:

- gázépítés					17.755 eFt
- szennyvízcsatornázás			117.000 eFt
- útépítés, útfelújítás,				55.996 eFt
  csapadékcsatorna építés
- intézmény felújítás				13.000eFt

				Összesen:        203.751 eFt

A vizsgálat során megállapítottam, hogy az Önkormányzat anyagi lehetőségeihez mérten résztvesz a Martin-telep fejlesztésében. Az Önkormányzat anyagi erőforrásainak felosztásakor nem hagyhatja figyelmen kívül Miskolc többi, szilárd burkolattal nem rendelkező útjának sorsát sem. A Martin-telep fejlesztése, az úthálózat kiépítése - tekintettel az Önkormányzat gazdasági helyzetére és az ellátandó feladatok széles körére - csak hosszabb idő alatt valósulhat meg. 
Fentieknek megfelelően a vizsgálat időpontjában nem lehetett olyan alkotmányős visszásságot megállapítani, mely az országgyűlési biztos fellépését indokolná.

Budapest, 1996. december 3.

Gönczöl Katalin